姚鼐
用前韵赠朱竹君学士
尝闻至德还其朔，缘饰雕几皆铲斲。忘情世患了不惊，绝胜爰居避灾飑。先生㝛有超世量，刮摩无功完太璞。出受使命宁热内，善诱诸生忘苦卓。先几独奏启鸿文，后学多闻承鷇啄。世人那悟鸳雏德，纤儿枉作蚊䖟扑。却思此地群冠盖，昨岁春风送重较。仆时贡院从有司，不见乘轺节在握。默怀乡郡江淮上，道树未尝忘六駮。悬知按部方千里，曲若回文周四角。传闻山水颇流连，复有篇章发幽邈。归挍中文亦复佳，人道左迁原不觉。最欣朋好复尊前，风月不须劳捕捉。子长好奇馀一病，枝叶曷芟归本学。与君差近古人交，苦语未嫌朋友数。